The Book Thief deur Markus Zusak
Ek het pas een van die groot boeke van ons huidige eeu gelees. The Book Thief deur Markus Zusak. Ek weet die eeu is nog jonk, maar hierdie een gaan op my lysie bly.
The Book Thief handel oor Nazi-Duitsland gedurende die Tweede Wêreldoorlog. Dit vertel die verhaal van 'n aantal brandarm Duitsers wat nie wou gehoor gee aan die drome van die meesterras nie.
Ja, hierdie Duitsers is ménse. Hulle ly onder Hitler. Hulle kry swaar vir die Jode se onthalwe.
Net soos daar in Suid-Afrika mense was wat al die jare die gekheid van 'n Afrikaanse Meesterras teëgestaan het, so was daar van hulle in Duitsland ook.
Ek kan nie werklik die boek resenseer nie. Ek kan net noem dat 'n Duitssprekende vriend en sy Indiese vrou dit gelees het toe hulle onlangs by ons gekuier het. Hulle was in vervoering en het nog 'n kopie gekoop wat hulle vir ons gegee het.
Ek kan verstaan hoekom. Dit is 'n meesterwerk.
Wees gewaarsku dat ek die eerste drie hoofstukke uiters irriterend gevind het – tot ek die spel begin verstaan het.
Hierdie jaar was wonderlik, maar ek het té min gelees en té min geskryf. Ek hoop dat ek én julle meer tyd gaan hê om te lees in 2011.
Kerskous vir die heel kleintjies
Hier is iets om die heel kleintjies plesier te gee: 'n Boekie wat sommer 'n motortjie ook is.
So, jy kan hulle lees, jy kan met hulle speel (soos 'n karretjie) en daar is selfs 'n sagte geluid. (Dis sag, want dit moenie vir ma en pa pla nie!)
Die Besige Brandweerwa het 'n piepô-sirene. Koop dit by Kalahari.
Die Trotse trekker se enjin skakel aan. Dis ook by Kalahari.
Julle kan die geluide hoor en luister hoe ek hieroor gesels, deur die potgooi van 21 Desember 2010 af te laai van RSG se webwerf. Daar is ook baie lekker gesprekke met NB en LAPA oor hulle boeke, so dis nie net my stem wat julle sal hoor nie! Hier is die skakel.
Leeskring op RSG
Christelle Webb-Joubert gesels vanaand, 21 Desember, met NB Uitgewers, Protea Boekhuis en Lapa Uitgewers oor idees vir Kersgeskenke, want wat is nou beter as 'n boek!
Luister 'n bietjie!
Dis 20h30 tot 21h00.
Vir die buitelanders, hier is dit: http://www.rsg.co.za/
Lukas vir die Kerskous
As jy iemand ken wat nie letterkunde lees, maar wel baie lief is vir Bybelstories en vir liefdesverhale, dan het ek net die boek vir haar Kerskous: Lukas, die geliefde geneesheer, deur Louise Prinsloo, lees soos 'n liefdesroman, maar is puik nagevors en vertel die storie van Lukas, die man wat waarskynlik die Lukas-evangelie en Handelinge geskryf het.
Lukas word geskets as 'n sterk ou – hy wen immers 'n stoeikompetisie en klap sommer gou-gou die plaaslike skurk se tande in 'n ander volgorde in. Hier is dus geen bleeksiel nie, hier is nie outsider-figuur wat sit en wroeg nie. O, nee. Lukas skop gat. Dit is eintlik verfrissend om 'n ware held raak te loop in 'n Bybelroman.
Lesers wat egter graag Karel Schoeman se werke lees, moet mooi dink voor hulle hierdie roman optel. Lukas is níé 'n historiese werk nie, dis 'n roman. Die roman is puik nagevors, maar dit is uiteindelik 'n lekkerleesroman.
Ek ken Louise al baie jare en was nou betrokke by die aanvanklike bemarking van die boek, so hoekom nou eers daaroor skryf op die blog? Dis maklik om te antwoord:
a) Dis tyd om oor Kerskouse te praat en hierdie boek smeek om in 'n tannie (of jonger leser) se kous te beland as jy reeds raadop is oor wat om te gee.
b) Frits Gaum het vanoggend 'n baie deeglike en geloofwaardige resensie daarvan in Die Burger. Kliek hier om dit te lees as julle buite die Kaap is.
Gaum het die essensie van die teks raakgelees en baie gebalanseerd daaroor berig. Talle ander resensente was of net gloeiend, of negatief. Neels Jackson se resensie in Beeld was besonder negatief. Ek gaan nou klink of ek Crito se sitplek wil vul, maar ek dink Frits Gaum het gewys hoe 'n mens so 'n boek moet aanpak. Waar Neels Jackson feitelik korrek was in sy kritiek, het hy die punt van die boek, en die teikenmark, heeltemal gemis. Jy skryf en publiseer 'n boek vir teikenlesers. Hierdie boek ding mee met Francine Rivers se "inspirational romance novels". As jy weet hoe Rivers skryf, dan besef jy baie gou Karel Schoeman gaan nie daardie mark "entertain" nie.
Louise Prinsloo het haar navorsing baie deeglik gedoen en weet presies hoe om haar mark aan te spreek. Frits Gaum het s‎ý werk deeglik gedoen en baie mooi vertel waar Lukas, die geliefde geneesheer in die mark pas. Hy weet ook hoe om lesers wat nié in hierdie mark pas nie, mooi te vertel dat hulle die boek gerus kan lees, maar dit dalk nie vir hulle geskryf is nie.
Ek wil hierdie boek vir my skoonpa en sy vrou gee, asook vir my skoonsussie. Al drie is baie gelowig en soek altyd boeke wat inspirasie bied. Maar hulle is intelligent en hou nie van rubbish nie. Lukas is net reg vir hulle.
Lukas is te koop by Kalahari (tans op 'n lekker afslag).
Jy kan dit ook direk van Protea af bestel.
Min woorde vertel soms so baie hartseer
Eish. Lees 'n bietjie hierdie blog.
Ek ken Suki al van voor haar troue. Min mense weet van die groot aantal video's en opvoedkundige boeke wat sy en haar man help maak het vir die skolemark. Daar was nagte wat ons op swart koffie en humor oorleef het. Ek het gewoonlik die stilfoto's geneem, Suki sou heel dikwels model speel en Gavin sou die video's neem.
Daarna was dit ure se redigering.
Haar eersteling se geboorte was 'n vreugde, en ek is per SMS ingelig toe die tweede se bestaan bevestig is. Nogal verspot skryf ek toe terug: Watter posisie? (Dit na aanleiding van 'n bloginskrywing wat sy vroeër gemaak het.) Haar antwoord was: Jy sal maar moet wag en sien.
Nou is die wag oor. En ons sal nie kan sien nie. Met bitter min woorde het sy baie hartseer op haar blog gestort.